MINT ส่งบริษัทย่อยซื้อหุ้น “โรงแรมอวานี หัวหิน รีสอร์ท & วิลล่าส์” มูลค่ากว่า 765 ลบ.
MINT ส่งบริษัทย่อย "บ้านโบราณ เชียงราย" ซื้อหุ้น "โรงแรมอวานี หัวหิน รีสอร์ท & วิลล่าส์" 50% คิดเป็นมูลค่ากว่า 765 ลบ. 
2 พ.ย. 2560

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยว่า บริษัท บ้านโบราณ เชียงราย จำกัด ซึ่งเป็นบริษัทย่อยที่ MINT ถือหุ้น 100% ได้เข้าถือหุ้นในบริษัท เฮชแอนด์เอ พาร์ค จำกัด จำนวน 50% ผ่านการซื้อหุ้นจากผู้ถือหุ้นเดิม คือ บริษัท บี แอนด์ จี พาร์ค จำกัด ที่จะลดสัดส่วนการถือหุ้นเหลือ 25%
ดังนั้น บริษัท เฮชแอนด์เอ พาร์ค จำกัด ถือเป็นกิจการร่วมค้าของ MINT มีทุนจดทะเบียน 400 ล้านบาท แบ่งออกเป็น 4,000,000 หุ้น ราคาที่ตราไว้หุ้นละ 100 บาท ประเภทของธุรกิจ ประกอบธุรกิจอสังหาริมทรัพย์และโรงแรม แหล่งที่มาของเงินทุนที่ใช้เงินทุนหมุนเวียนภายในบริษัท วัตถุประสงค์ของการลงทุนเพื่อเป็นเจ้าของและบริหารโรงแรมอวานี หัวหิน รีสอร์ท &amp; วิลล่าส์ มูลค่าเงินลงทุน 22.5 ล้านเหรียญสหรัฐอเมริกา หรือ 765 ล้านบาทโดยประมาณ
พร้อมกันนั้น บริษัท Minor Hotel Group MEA DMCC ซึ่งเป็นบริษัทย่อยที่ถือหุ้น 100% โดย MHG International Holding (Mauritius) Limited บริษัทย่อยถือหุ้น 100% โดยบริษัท ไมเนอร์ โฮเทล กรุ๊ป จำกัด บริษัทย่อยของ MINT ได้จัดตั้งบริษัทใหม่ ชื่อ MHG Management Tunisia ในไตรมาส 3/60 โครงสร้างการถือหุ้น Minor Hotel Group MEA DMCC 99.15% บริษัท ไมเนอร์ โฮเทล กรุ๊ป จำกัด 0.85%
ทั้งนี้ บริษัท MHG Management Tunisia ถือว่าเป็นบริษัทย่อยของ MINT ทุนจดทะเบียน 118,000 ดีนาร์ตูนิเซีย (1.5 ล้านบาท โดยประมาณ) แบ่งออกเป็น 118,000 หุ้น ราคาหุ้นละ 1 ดีนาร์ตูนิเซีย แหล่งที่มาของเงินทุน เงินทุนหมุนเวียนภายในบริษัทวัตถุประสงค์ในการจัดตั้งเพื่อบริหารโรงแรม